‘তাহলে চন্দ্রবাবু যান, লেকটাউন থানায় একটা খবর দেন।’ এই থেকেই থানার সীমানা নিয়ে কথা উঠল। খালের যে-জায়গায় চন্দ্র সাঁতরার পাইপ ছিল ও তা তুলতে নিমাই ঢালি নেমেছিল – সেটা লেকটাউন থানার অধীনে নাকি রাজারহাট থানার অধীনে। পুরো ভিআইপিটাই নাকি লেকটাউন থানার চার্জে – শুধু রাস্তাটুকু। কেষ্টপুর খাল কি ভিআইপি রাস্তার ভেতরে, নাকি বাইরে। শেষে কেন ও কখন যে ঠিক হলো – রাজারহাট থানার যে-একটা ফাঁড়ি আছে অর্জুনপুরে, গোরক্ষবাসী মন্দিরের মেইন গেটের উলটোদিকে – সেখানেই চন্দ্র সাঁতরা খবর দিয়ে যাবে। সম্ভবত, সাঁতরার বাড়ি যাওয়ার পথে ওই ফাঁড়ি পড়ে।